Virallinen lehti nro C 341 , 29/11/1999 s. 0004



KIRJALLINEN KYSYMYS E-3393/98 esittäjä(t): Jyrki Otila (PPE) komissiolle (17. marraskuuta 1998) Aihe: Työaikamääräykset EU:n maantiekuljetusaloilla Komissio on antanut lokakuun alussa julkisuuteen virallisen tiedotteen, jonka mukaan se tulee valmistelemaan maantiekuljetusalojen liikkuvaa työvoimaa koskevan direktiiviehdotuksen pikaisesti. Komission mukaan direktiiviehdotus sisältää työaikamääräykset palkkasuhteisille kuljettajille, yksityisliikenteen kaluston kuljettajille sekä omistajakuljettajille eli yrittäjille EU:n alueella. Komissio toteaa lisäksi käyttävänsä direktiivin perustana eurooppalaisten järjestöjen, työnantajien edustajan (IRU) ja työntekijöiden edustajan (FST) kolmikantaneuvotteluissa saavutettuja tuloksia. Haluaisinkin kysyä Euroopan komissiolta, minkälaisia kyseiseen direktiiviehdotukseen liittyviä suunnitelmia sillä on? Aikooko komissio ottaa huomioon, että yrittäjän vapautta tehdä työtä ei voida rajoittaa työsuhteisille palkansaajille ominaisilla säädöksillä? Määräykset eivät suinkaan tasapuolistaisi alan sisäistä kilpailua, vaan päinvastoin muodostuisivat kilpailurajoitteeksi yrittäjille. Komission jäsenen Neil Kinnockinkomission puolesta antama vastaus (4. helmikuuta 1999) Komissio hyväksyi 18. marraskuuta 1998 joukon ehdotuksia(1), jotka koskevat 23. marraskuuta 1993 annetun työaikadirektiivin 93/104/EY(2) soveltamisalan ulkopuolelle jääviä toimialoja ja niiden toimintaa. Maantieliikenteen osalta ehdotukset merkitsevät yleisen työaikadirektiivin ulottamista koskemaan kiinteässä asemapaikassa työskentelevää maantieliikennesektorin työvoimaa, minkä lisäksi vuosilomaan, yötyöntekijöiden terveystarkastuksiin, riittävään lepoon ja vuotuiseen enimmäistyöaikaan liittyvät säännökset koskevat kaikkia työntekijöitä. Pakettiin kuuluu myös direktiiviehdotus, joka koskee kaikkia liikennesektorin liikkuvia työntekijöitä, myös "omaan lukuun ajavia" ja itsenäisiä yrittäjiä. Ehdotuksessa tieliikennedirektiiviksi otetaan huomioon kaikki ne kohdat, joissa Euroopan työmarkkinaosapuolet ovat lähentyneet neuvotteluissa toisiaan. Tieliikennealan liikkuvat työntekijät ja yrittäjät toimivat alalla, jolla kilpailu on kovaa. Siksi ehdotus koskee myös tieliikenteen yrittäjiä, joiden työolot voivat luonnollisesti vaikuttaa liikenneturvallisuuteen. Näin puututaan myös tarpeeseen taata oikeudenmukainen kilpailu ja estää alan pirstaloituminen. Yrittäjien sisällyttäminen direktiivin kohderyhmään heijastaa myös tieliikenteen sosiaalilainsäädännön yhdenmukaistamisesta 20. joulukuuta 1985 annetun neuvoston asetuksen (ETY) 3280/85(3) lähestymistapaa, sillä asetusta sovelletaan sekä yrittäjä-kuljettajiin että maantieliikennettä maksua vastaan tai omaan lukuun harjoittavien yritysten palveluksessa oleviin kuljettajiin. Ehdotuksessa tunnustetaan, että itsenäisten yrittäjien tilanne on erilainen, mikä on pidetty mielessä työajan määritelmässä ja työajan kirjaamisen tarpeessa. Itsenäisinä yrittäjinä toimivien kuljettajien jättäminen koko alaa koskevan ehdotuksen soveltamisalan ulkopuolelle aiheuttaisi kuitenkin epäoikeudenmukaista kilpailua. (1) KOM(98) 662 lopullinen. (2) EYVL L 307, 13.12.1993. (3) EYVL L 370, 31.12.1985.